Pesa za Ruto zamgeuka
Language: Swahili | Genre: News

Pesa za Ruto zamgeukia
Maeneo mengine nchini ambapo mizozo aina hiyo imewahi kutokea ni Makueni, Busia, Sotik katika kaunti ya Bomet, na Kitengela, Kaunti ya Kajiado.
Katika Kaunti za Mombasa, Kilifi na kisumu, makundi yameibuka pia kuwapinga aliyekuwa seneta wa Mombasa, Bw Hassan Omar, Mbunge wa Malindi, Bi Aisha Jumwa, na mtaalamu wa kupanga mikakati ya kisiasa, Bw Eliud Owalo ambao maeneo hayo mtawalia.
Imebainika mojawapo ya chanzo cha mizozo hii ni mvutano kuhusu usimamizi wa pesa ambazo hutumiwa kugharamia  kampeni zake, kando na zile ambazo yeye huwaachia viongozi kugawia makundi ya kijamii. 
Kisa cha hivi punde zaidi kilitokea Jumatatu wakati walimu wawili waliponea chupuchupu walipodaiwa kuhepa na Sh1m zilizotolewa na Naibu Rais kwa wahudumu wa bodaboda."Wawili hao walitoroka hadi katika kituo cha polisi kwa usalama wao lakini wahudumu wa bodaboda wakawafuata huko wakitaka polisi wawatoe nje ili wawaadhibu. Uchunguzi unaendelea kuhusu kisa kwa hicho," ripoti ya polisi ikasema.
Mjini Mombasa, wafanyabiashara katika soko la Kongowea na wahudumu wa bodaboda katika eneo la Jomvu walilalamika kutopokea Sh3 milioni walizoachiwa na Naibu Rais, karibu wiki mbili baada ya Dkt Ruto kufanya kampeni hapo. 
"Kati ya Sh2 milioni ambazo Naibu Rais alitoa, kuna sehemu nyingine watu walipewa Sh5,000 kila mmoja ilhali wengine wakapewa Sh100 na hata Sh50. Tunahangaika ilhali alitupiga jeki. Tunampenda sana lakini wanaomzunguka ni walaghai, akasema mwenyekiti wa wachuuzi wa Kongowea, Bw Richard Nyangoto.
Lalama hizo zilitokea wakati mzozo wa Sh1.2 milioni zilizotolewa kwa vijana na Dkt Ruto umewagawanya viongozi wanaoegemea Chama cha United Democratic Alliance (UDA) katika Kaunti ya Kilifi. Bi Jumwa, alidai baadhi ya wanasiasa walitaka kutwaa hela hizo kwa manufaa yao wenyewe. "Katika orodha ya watu iliyowasilishwa kwangu, niligundua majina 50 ni ya wanasiasa," alisema Bi Jumwa, alipozungumza katika soko kuu la Gongoni lililoko Magarini, Kaunti ya Kilifi.
Baadhi ya viongozi wanaoegemea UDA walikuwa wamemlaumu wakidai alitoroka na pesa hizo.